CELEX: 32021R0133
Language: fi
Date: 2021-02-04 00:00:00
Title: Komission täytäntöönpanoasetus (EU) 2021/133, annettu 4 päivänä helmikuuta 2021, Euroopan parlamentin ja neuvoston asetuksen (EU) 2018/858 täytäntöönpanosta siltä osin kuin kyse on sähköisessä muodossa esitetyn vaatimustenmukaisuustodistuksen perusmuodosta ja -rakenteesta sekä sen tietojen vaihdon keinoista

5.2.2021   
               
               
                  FI
               
               
                  Euroopan unionin virallinen lehti
               
               
                  L 42/1
               
            
         KOMISSION TÄYTÄNTÖÖNPANOASETUS (EU) 2021/133,
         annettu 4 päivänä helmikuuta 2021,
         Euroopan parlamentin ja neuvoston asetuksen (EU) 2018/858 täytäntöönpanosta siltä osin kuin kyse on sähköisessä muodossa esitetyn vaatimustenmukaisuustodistuksen perusmuodosta ja -rakenteesta sekä sen tietojen vaihdon keinoista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/858 (1) ja erityisesti sen 37 artiklan 8 kohdan,
         sekä katsoo seuraavaa:
         
                     (1)
                  
                  
                     Jotta jäsenvaltioilla olisi riittävästi aikaa luoda tietoverkkonsa organisaatio ja rakenne siten, että ne voivat toimittaa tietoja ja ottaa vastaan vaatimustenmukaisuustodistuksia strukturoituna tietona sähköisessä muodossa, on aiheellista nimetä eurooppalainen ajoneuvo- ja ajokorttitietojärjestelmä EUCARIS (2) huolehtimaan kyseisten tietojen vaihdosta. Valtioiden viranomaiset ovat kehittäneet käyttöönsä EUCARIS-järjestelmän huolehtimaan ajoneuvojen ja ajokorttien rekisteröintitietojen jakamisesta.
                  
               
                     (2)
                  
                  
                     Jotta voidaan varmistaa, että vaatimustenmukaisuustodistusten vaihto tapahtuu yhtenäisellä tavalla ja että niiden sisältämät tietoelementit ja viestit ovat yhdenmukaisia, vaatimustenmukaisuustodistusten sisältämien tietoelementtien muodon ja rakenteen olisi perustuttava XML-skeeman (Extensible Markup Language) rakenteeseen ja periaatteisiin. Valmistajan ja hyväksyntäviranomaisen olisi käytettävä strukturoituina tietoina sähköisessä muodossa tapahtuvaan tiedonvaihtoon standardoituja ajoneuvon tärkeimmät tiedot sisältäviä IVI-viestejä (Initial Vehicle Information), jotka nimetty EUCARIS-osapuoli on kehittänyt.
                  
               
                     (3)
                  
                  
                     Jotta hyväksyntäviranomainen ja valmistaja voisivat ottaa asetuksen (EU) 2018/858 36 artiklan 1 kohdassa tarkoitetun paperimuodossa esitetyn vaatimustenmukaisuustodistuksen sisältämien tietoelementtien muutokset käyttöön tietoverkossaan, on tarpeen vahvistaa tällaisia muutoksia koskevat käytännön järjestelyt,
                  
               
                     (4)
                  
                  
                     Jotta jäsenvaltioiden tyyppihyväksyntä-, markkinavalvonta- ja rekisteriviranomaiset ja valmistajat voisivat valmistautua tällä asetuksella käyttöön otettujen uusien sääntöjen soveltamiseen, asetuksen voimaantuloa olisi lykättävä.
                  
               
                     (5)
                  
                  
                     Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Tiedonvaihtokeinot
            
               1.   Valmistajan on asetettava eurooppalaisen ajoneuvo- ja ajokorttitietojärjestelmän (EUCARIS) jonkin unionissa toimivan kansallisen yhteyspisteen kautta kokonaisen ajoneuvon tyyppihyväksynnän myöntäneen tyyppihyväksyntäviranomaisen saataville vaatimustenmukaisuustodistuksen sähköinen versio, jossa noudatetaan 2 artiklassa vahvistettua tietoelementtien ja standardoitujen viestien muotoa ja rakennetta.
            
            
               2.   Hyväksyntäviranomaisen on käytettävä asetuksen (EU) 2018/858 37 artiklan 8 kohdan c alakohdassa tarkoitettuna strukturoituna tietona sähköisessä muodossa esitetyn vaatimustenmukaisuustodistuksen tietojen vaihdon keinona EUCARIS-järjestelmää.
            
         
         
            2 artikla
            Tietoelementtien ja standardoitujen viestien perusmuoto ja -rakenne
            
               1.   Asetuksen (EU) 2018/858 37 artiklan 8 kohdan a alakohdassa tarkoitetun sähköisessä muodossa esitettyjen vaatimustenmukaisuustodistusten ja tiedonvaihdossa käytettävien viestien tietoelementtien perusmuodon ja -rakenteen on perustuttava XML-skeeman (Extensible Markup Language) rakenteeseen ja periaatteisiin.
            
            
               2.   Valmistajan ja hyväksyntäviranomaisen on käytettävä strukturoituina tietoina sähköisessä muodossa esitettyjen vaatimustenmukaisuustodistusten vaihtoon standardoituja ajoneuvon tärkeimmät tiedot sisältäviä IVI-viestejä (Initial Vehicle Information), jotka nimetty EUCARIS-osapuoli on kehittänyt.
            
            
               3.   IVI-viestien on sisällettävä kaikki asetuksen (EU) 2018/858 36 artiklan 1 kohdassa tarkoitetun paperimuodossa esitetyn vaatimustenmukaisuustodistuksen tietoelementit.
            
         
         
            3 artikla
            Tietoelementtien muuttamiseen sovellettava menettely
            
               1.   Komissio ilmoittaa asetuksen (EU) 2018/858 11 artiklassa tarkoitettua täytäntöönpanon valvontaa koskevien tietojen vaihtamiseksi perustettua foorumia, jäljempänä ’foorumi’, kuultuaan nimetylle EUCARIS-osapuolelle muutoksista, jotka on tehty asetuksen (EU) 2018/858 36 artiklan 1 kohdassa tarkoitetun paperimuodossa esitetyn vaatimustenmukaisuustodistuksen tietoelementtien dataeritelmiin.
            
            
               2.   Nimetyn EUCARIS-osapuolen on tehtävä tarvittavat 1 kohdassa tarkoitetut muutokset IVI-viesteihin kolmen kuukauden kuluessa siitä, kun asetuksen (EU) 2018/858 36 artiklan 1 kohdassa tarkoitettuun paperimuodossa esitettyyn vaatimustenmukaisuustodistukseen tehdyt muutokset on julkaistu Euroopan unionin virallisessa lehdessä.
            
            
               3.   Nimetyn EUCARIS-osapuolen on suunniteltava 2 kohdan mukaisesti laadittujen IVI-viestien muutettujen versioiden julkistamispäivä tai -päivät vuotuisessa katsauksessa ja tiedotettava asiasta foorumille ja komissiolle kunkin vuoden alussa. IVI-viestien versioita voidaan julkistaa enintään kaksi kertaa vuodessa.
            
            
               4.   Komissio toimittaa foorumille IVI-viestien muutetun version ja EUCARIS-osapuolen suunnittelemat vuotuiset julkistamispäivät.
            
            
               5.   Jäsenvaltioiden hyväksyntä-, markkinavalvonta- ja rekisteriviranomaisten ja valmistajien on otettava IVI-viestien muutettu versio käyttöön järjestelmissään 12 kuukauden kuluessa siitä, kun asetuksen (EU) 2018/858 36 artiklan 1 kohdassa tarkoitettuun paperimuodossa esitettyyn vaatimustenmukaisuustodistukseen tehdyt muutokset on julkaistu Euroopan unionin virallisessa lehdessä.
            
            
               6.   Vaatimustenmukaisuustodistuksen, jonka valmistaja asettaa saataville 1 artiklan 1 kohdan mukaisesti, on perustuttava tuoreimpiin IVI-viesteihin, jotka vastaavat uusimpia asetuksen (EU) 2018/858 36 artiklan 1 kohdassa tarkoitettuun paperimuodossa esitettyyn vaatimustenmukaisuustodistukseen tehtyjä muutoksia.
            
            
               7.   Komissio määrittää asetuksen (EU) 2018/858 36 artiklan 1 kohdassa tarkoitettuun paperimuodossa esitettyyn vaatimustenmukaisuustodistukseen tehtyjen muutosten soveltamispäivät ottaen huomioon vuotuiset IVI-viestien versioiden suunnitellut julkistamispäivät.
            
         
         
            4 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2023.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä helmikuuta 2021.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 151, 14.6.2018, s. 1.
         
            (2)  Eurooppalaista ajoneuvo- ja ajokorttitietojärjestelmää koskeva sopimus (EUCARIS-sopimus), mukaan luettuina osapuolten 8 päivänä kesäkuuta 2017 allekirjoittamat muutokset.